A TANÁCS HATÁROZATA
(2009. október 20.)
a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról
(2009/790/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 93. cikkére,
tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
tekintettel a Bizottság javaslatára,
mivel:
(1)
A Lengyel Köztársaság a Bizottság Főtitkársága által 2009. június 22-én iktatott levelében felhatalmazást kért a 2006/112/EK irányelv 287. cikkéről eltérő különös intézkedés alkalmazására, annak érdekében, hogy 2010. január 1-jétől a hozzáadottérték-adó (héa) alóli mentességet biztosítson azoknak az adóalanyoknak, amelyek éves árbevétele a csatlakozása napján érvényes átváltási árfolyamon számítva nem haladja meg 30 000 EUR nemzeti valutában kifejezett ellenértékét.
(2)
A 2006/112/EK irányelv 395. cikke (2) bekezdésének megfelelően a Bizottság 2009. június 22-én kelt levelében tájékoztatta a többi tagállamot a Lengyel Köztársaság kéréséről. A Bizottság 2009. július 3-án kelt levelében értesítette a Lengyel Köztársaságot arról, hogy a kérelem elbírálásához általa szükségesnek tartott minden információ a rendelkezésére áll.
(3)
A 2006/112/EK irányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozást alkalmazzanak, így különösen nem kötelező jelleggel a héa alóli mentességet biztosítsanak azoknak adóalanyoknak, amelyek éves árbevétele nem ért el bizonyos összeget.
(4)
A 2006/112/EK irányelv 287. cikkének 14. pontja értelmében Lengyelország a héa alóli mentességet biztosíthat azoknak az adóalanyoknak, amelyek éves árbevétele a csatlakozásának napján érvényes átváltási árfolyamon számítva legfeljebb 10 000 EUR nemzeti valutában kifejezett ellenértékének felel meg.
(5)
Az említett felső határ 30 000 EUR-ra való emelésével a Lengyel Köztársaság a kisvállalkozások szélesebb körére vonatkozóan fogja tudni egyszerűsíteni az igazgatási eljárásokat, miközben a legkisebb árbevétellel rendelkező vállalkozásokat veszi célba, és így hozzájárul azok fejlődéséhez.
(6)
A Bizottságnak a hozzáadottértékadó-kötelezettségek egyszerűsítését célzó, 2004. október 29-i irányelvjavaslatában foglalt rendelkezések lehetővé teszik a tagállamok számára, hogy a héa alóli mentesség feltételeként megállapított éves árbevételi felső határt legfeljebb 100 000 EUR összegben vagy annak nemzeti valutában kifejezett ellenértékében állapítsák meg, és ezt az összeget évente kiigazítsák. A Lengyel Köztársaság által benyújtott kérelem összhangban van ezzel a javaslattal.
(7)
Az eltérés nem lesz hatással az Európai Közösségnek a hozzáadottérték-adóból származó saját forrásaira,
ELFOGADTA EZT A HATÁROZATOT:
1. cikk
A 2006/112/EK irányelv 287. cikkétől való eltéréssel a Lengyel Köztársaság adómentességet biztosíthat azoknak az adóalanyoknak, amelyek éves árbevétele a csatlakozása napján érvényes átváltási árfolyamon számítva legfeljebb 30 000 EUR nemzeti valutában kifejezett ellenértékének felel meg.
2. cikk
Ezt a határozatot 2010. január 1-jétől az adóalanyokat a héa alóli mentesség igénybevételére feljogosító éves árbevételi felső határ összegének módosításáról rendelkező irányelv hatálybalépéséig, de legkésőbb 2012. december 31-ig kell alkalmazni.
3. cikk
Ennek a határozatnak a Lengyel Köztársaság a címzettje.
Kelt Brüsszelben, 2009. október 20-án.